કારણ વગરનું આ બ્લેકમેઇલીંગ તેમને ઘણની જેમ માથામાં વાગતું હતું. આખરે ઘણી બધી લમણાઝીંક પછી પણ સો રૂપિયા તો આપવા જ પડ્યા. બસ તે દિવસથી રૂડા ભગત અને ઝમકુને ‘જોતું કરતું’ સાવ મફતમાં જોખી દેવું પડતું. ગામમાં ખોટી વાતો થાય અને આબરૂના કાંકરા થાય તેના કરતાં થોડી ખોટ ખાઈ લેવાનું શેઠે મુનાસિબ માન્યું. પરંતુ પેલાં બન્ને મફતિયાંઓના લોભને કોઈ થોભ ના રહ્યો. અમસ્તુંય સાવ મફતમાં મળતું હોય તો કોઈ ઓછું લે જ શું કામ?